ועדת הפנים ואיכות הסביבה, כנסת 18, פרוטוקול מספר 56, 2009-07-27 10:30

דוד אזולאי: אני פותח את ישיבת ועדת הפנים והגנת הסביבה .

דוד אזולאי: על סדר היום הצעת חוק הרשויות המקומיות (מימון בחירות) (הוראת שעה), התשס"ט-2009, הכנה לקריאה שנייה ושלישית.

דוד רותם: ההצעה הזאת באה לפתור בעיה טכנית שנתגלתה בבחירות האחרונות כאשר סיעות לא עמדו במועד הנכון להגשת בקשות, בהודעות לקבלת מימון בחירות .

דוד רותם: המועד שקבוע בחוק הוא מועד קצר מאוד.

דוד רותם: עד כמה שאני זוכר זה 5 ימים לפני הבחירות.

תומר רוזנר: זה תוקן בעקבות הטענה שמדובר במועד קצר ביותר.

תומר רוזנר: בפעם הקודמת שזה עלה המועד הוארך ל-21 ימים.

דוד רותם: גם 21 ימים אחרי הבחירות זה לא מספיק.

דוד רותם: נוצר מצב שסיעות הפסידו את ההשתתפות.

דוד רותם: כולם פנו למנכ"ל משרד הפנים, שהייתה לו איזו שהיא סמכות.

דוד רותם: בסופו של דבר כל הבקשות נדחו, כי אמרו שלא רוצים לערב את הממשלה בפוליטיקה ובשאלה אם כן להאריך או לא להאריך.

דוד רותם: אנחנו באים פה ומציעים שהמועד יוארך ב-30 יום מכניסתו של החוק הזה, על מנת שאלה שלא הגישו יוכלו להגיש.

דוד רותם: הם מקבלים איזו שהיא הפחתה של 15% .

דוד רותם: אני רואה שיש פה הצעה לתקן בנושא של התרומות.

דוד רותם: זה תוספת של משרד המשפטים

תומר רוזנר: הנושא הזה עלה לדיון בעקבות בקשתו של חבר הכנסת דב חנין.

יעקב אדרי: מה זה בדיוק הנושא של התרומות?

דוד רותם: כאשר סיעה שמתמודדת בעירייה מקבלת תרומות מעל המותר על פי חוק, ראש הסיעה שלה או המועמד מטעמה צריכים להחזיר את זה.

דוד אזולאי: למה היא צריכה להחזיר?

דוד רותם: אני חושב שזה דבר ראוי.

דוד רותם: אנחנו בסופו של דבר רוצים בחירות הגונות.

דוד רותם: אנחנו רוצים בחירות שיתנהלו לפי חוק.

יעקב אדרי: מה היה עד היום?

דוד רותם: לא הייתה הוראה בנושא של בחירות מקומיות.

דוד רותם: אני חושש שבשלב מסוים יבוא מבקר המדינה ויגיד שאנחנו מטילים עליו כל יום עוד עומס בדברים האלה.

דוד רותם: זה פשוט בלתי אפשרי.

דוד רותם: אני מרחם על משרד מבקר המדינה בדברים האלה.

דוד אזולאי: ואז תמנע הביקורת?

דוד רותם: לא.

דוד רותם: בבחירות האחרונות הם יצרו מערכת של דיווח ישיר, שאתה צריך לנהל פעמיים ספרים.

דוד רותם: פעם אחת אתה צריך לנהל ספרים עבורם, פעם אחת אתה צריך לנהל עבור עצמך.

דוד רותם: אני חושש מאוד שבשלב מסוים הם לא יעמדו בעומס.

תומר רוזנר: בעניין הזה תמך ממלא מקום המנהל הכללי של משרד מבקר המדינה שנכח בדיון הקודם.

יעקב אדרי: האם למשרד מבקר המדינה נראה הדבר הזה?

נורית ישראלי: לא התכוננו לכל זה.

נורית ישראלי: מבחינתנו זה מהלך קצת חפוז.

נורית ישראלי: העניין מורכב.

נורית ישראלי: יש לנו יותר מחוק אחד שמסדיר ענייני תרומות בבחירות.

נורית ישראלי: עצם הרעיון של תרומה שמלכתחילה אסור לקבל אותה ובדיעבד ניתן להחזיר אותה זה רעיון נכון וחיובי שאנחנו מברכים עליו, אבל יש פה הרבה דברים מאוד מורכבים ומסובכים.

נורית ישראלי: כשאומרים את המילים "בסכום העולה על הסכום המרבי המותר על פי" זה יכול להיות לתרומה פרטנית, זה יכול להיות גם לסך התרומות.

תומר רוזנר: אין הגבלה על סך התרומות ברשויות המקומיות.

נורית ישראלי: זאת אומרת שזה רק לתרומה פרטנית.

תומר רוזנר: מה שהחוק מסדיר.

דוד רותם: סעיף 16(א), (ב) ו-(ג) לא היה בהצעת החוק המקורית, הוא נוסף בעקבות הדיון.

דוד רותם: אם אתם חושבים שאתם זקוקים לעוד זמן אנחנו מוכנים להוריד את הסעיף וכשתרצו לתקן נתקן לכם בנפרד.

דוד אזולאי: אבל אז יצא מתחת ידנו חוק לא מושלם.

דוד רותם: הסעיף הזה לא עוסק בנושא של מה שהיה בהצעת החוק המקורית.

דוד רותם: זה לא עניין המימון.

דוד רותם: היה צריך לנסח את זה בשני סעיפים.

נורית ישראלי: במישור המהותי הרעיון נראה לנו רצוי, במישור הטכני אני מרגישה חיפזון שהוא לא ממין העניין.

נורית ישראלי: ממילא בדוח הקרוב שאנחנו אמורים להגיש ב-12 לחודש לא נוכל ליישם את הוראת החוק הזאת.

נורית ישראלי: אולי נעשה את הכל בניחותא תוך ראייה כללית של כל החוקים הרלוונטיים.

דוד אזולאי: אני מוכן לקבל את ההצעה של חבר הכנסת רותם להוריד את זה לגמרי.

דוד אזולאי: אנחנו פתוחים להצעה של מבקר המדינה שתגיע לוועדה.

דוד אזולאי: אנחנו נקיים על זה דיון ונקבל החלטה.

דוד אזולאי: כרגע נשאיר את החוק במתכונתו המקורית.

דוד אזולאי: אני אישית לא שלם כיוון שהנושא הזה עלה בישיבה הקודמת.

דוד רותם: קיימנו על הנושא של הביקורת בוועדת חוקה ישיבות מאוד ארוכות.

דוד רותם: לכל פסיק יש חשיבות.

יעקב אדרי: אני חושב שההערה של משרד מבקר המדינה וההצעה של חבר הכנסת רותם נכונות.

יעקב אדרי: החשש שלי הוא שזה לא יגיע ושזה יימשך עד הבחירות הבאות.

יעקב אדרי: אני מציע שניקח על עצמנו לגמור את הסיפור הזה.

דוד אזולאי: אני סומך על משרד מבקר המדינה.

דוד אזולאי: הוא יותר בעל עניין מאשר כל אחד אחר להביא את העניין הזה כמה שיותר מהר אלינו.

דוד רותם: משרד מבקר המדינה תפס את השור בקרניו.

דוד רותם: על פריימריז עוד לא נתנו להם לפקח.

דוד רותם: ביום שיתנו להם לפקח על הפריימריז הם לא ישנו את הכללים תוך כדי משחק, הם לא יאריכו מועדים וגם לא יהיו סיפורים.

דוד אזולאי: אנחנו מורידים את סעיף 16א1.

גלעד קרן: הצעת חוק הרשויות המקומיות (מימון בחירות) (הוראת שעה), התשס"ט-2009 1.

גלעד קרן: הארכת מועד לבקשת קבלת מימון – הוראת שעה (א) בחוק זה – "החוק העיקרי" – חוק הרשויות המקומיות (מימון בחירות), התשנ"ג-1993; "התקופה הקובעת" – תקופה של 30 ימים, שתחילתה ביום תחילתו של חוק זה (בחוק זה – יום התחילה).

גלעד קרן: (ב) סיעה או רשימה הזכאית למימון לפי סעיף 7 לחוק העיקרי, לגבי הבחירות שהתקיימו בתקופה שמיום י"ג בחשון התשס"ט (11 בנובמבר 2008) עד יום התחילה (בחוק זה – סיעה או רשימה מבקשת), ולא מסרה במועד הודעה לפי סעיפים 11 או 12 חלוק העיקרי, לפי העניין, רשאית בתוך התקופה הקובעת למסור לשר הפנים הודעה כמאור.

גלעד קרן: (ג) מסרה הסיעה או הרשימה המבקשת הודעה כאמור בסעיף קטן (ב), ישולם סכום המימון רק אם הסיעה או הרשימה המבקשת הגישה למבקר המדינה חשבונות ודין וחשבון כספי, בהתאם להוראות סעיף 22 לחוק העיקרי.

גלעד קרן: (ד) על אף האמור בסעיפים 7 או 9 לחוק העיקרי, מסרה הסיעה או הרשימה המבקשת הודעה כאמור בסעיף קטן (ב), תהיה הסיעה או הרשימה, לפי העניין, זכאית לסכם מימון השווה ל-85% מסכום המימון שהייתה זכאית לו אילו הייתה מגישה את הודעתה במועד האמור בסעיפים 11 או 12 לחוק העיקרי, לפי העניין ( בסעיף זה – סכום מימון מופחת), ויראו את סכום המימון המופחת כסכום המימון לעניין אופן ומועד התשלום לפי החוק העיקרי, בכפוף להוראות חוק זה.

גלעד קרן: (ה) סכום בשווי של 85% מסכום המימון המופחת ישולם, בכפוף להוראות סעיף 7(ב)(1) לחוק העיקרי, מיד עם הגשת ההודעה לשר הפנים.

גלעד קרן: (ו) סכום בשווי של עד יתרת 15% מסכום המימון המופחת ישולם, בכפוף להוראות סעיף 23(ג) עד (ה) לחוק העיקרי, מיד לאחר שמבקר המדינה הגיש דין וחשבון לפי סעיף 23(א) לחוק העיקרי.

גלעד קרן: (ז) הוראות החוק העיקרי כנוסחו ערב תחילתו של חוק זה יחולו לעניין חוק זה ככל שלא שונו בו.

יעקב אדרי: על כמה יישובים מדובר?

שחר גולדמן: סדר גודל של 60.

דוד רותם: פעם היית פונה לשר המשפטים והייתה לו סמכות.

דוד רותם: מה שקרה זה שאמרו שזה לא טוב.

דוד רותם: בבחירות האחרונות הוא דחה את כל הבקשות.

דוד אזולאי: אנחנו מעמידים להצבעה את הצעת חוק הרשויות המקומיות (מימון בחירות) (הוראת שעה), התשס"ט-2009 לקריאה שנייה ושלישית ללא הסתייגויות.

דוד אזולאי: מי בעד?

דוד אזולאי: ה צ ב ע ה בעד – פה אחד אושר החוק עובר לקריאה שנייה ושלישית למליאה.

דוד רותם: אני מבקש רוויזיה.

טל ספיבק: בהצעה המקורית דובר על רשויות שנכללו בנובמבר 2008.

טל ספיבק: מההצעה הזאת עולה שמדובר גם בבחירות שהיו לאחר נובמבר.

טל ספיבק: ככה נכנסת גם מעלה אפרים בדלת האחורית.

דוד אזולאי: מתי היו הבחירות במעלה אפרים?

טל ספיבק: באפריל.

דוד אזולאי: החוק הזה בא כתוצאה מזה שהם לא הגישו את הדוחות בזמן.

דוד אזולאי: עכשיו אתה בא לפתוח מחדש?

דוד אזולאי: זאת לא תהיה רשות אחת.

דוד רותם: המימון במעלה אפרים יכול להגיע עד 12 אלף שקל.

דוד רותם: יש שם 250 אנשים.

טל ספיבק: בסעיף (ה) רשום שהסכום מגיע מיד עם הגשת ההודעה.

טל ספיבק: זה קצת בעייתי מאחר ובסעיף קטן (ג) כתוב שהם צריכים למסור הודעה למשרד מבקר המדינה.

טל ספיבק: אנחנו מבקשים תקופה של שבוע לפחות על-מנת שנראה שההודעה בסדר ותקינה.

תומר רוזנר: תמיד זה מיד.

יעקב אדרי: מיד זה דבר מוגדר?

תומר רוזנר: כן.

דוד רותם: מה אם הגשתי בזמן והדוחות לא בסדר?

דוד רותם: כתוב מיד גם בחוק העיקרי.

דוד רותם: גם אם הגשתי והדוחות לא בסדר אתה משלם לי.

דוד אזולאי: בחודש אוגוסט אמורות להתקיים בחירות בכמה רשויות בארץ.

דוד אזולאי: נדמה לי שצריכות להתקיים בחירות בלפחות 7 רשויות.

דוד אזולאי: האם החוק הזה יוצר תקדים לאותן רשויות בעתיד?

תומר רוזנר: במובן הפורמאלי כמובן שלא, כי החוק מגדיר את מועד תחילתו.

תומר רוזנר: כפי שאנחנו יודעים, כבר נחקקו הוראות שעה דומות מספר פעמים בעבר.

יעקב אדרי: בוא נאפשר את העניין הזה.

דוד רותם: ב-7 רשויות הם יכולים להקפיד.

דוד אזולאי: מה שיקרה הוא שנצטרך לחוקק חוק נוסף רק בשביל אותן 7 רשויות.

דוד אזולאי: אני מציע שהחוק הזה יכלול את כל המתמודדים ב-2008 וב-2009.

תומר רוזנר: צריך לשים את הגבול איפה שהוא.

דוד רותם: מדובר ב-7 רשויות.

דוד רותם: ב-7 רשויות אין בעיה להגיש בזמן.

דוד רותם: הבעיה היא הסיעות הגדולות שמנהלות בחירות ב-100 מקומות.

דוד רותם: כשמדובר ב-7 רשויות, אז ב-21 יום גומרים את זה.

גלעד קרן: הם יכולים גם להגיש לפני הבחירות.

גלעד קרן: .

דוד אזולאי: יכול לבוא אותו ראש רשימה ולהגיד למה אישרו להם ולו לא אישרו.

נורית ישראלי: ההסדר החוקי היום אומר שיש לסיעה כמעט חודשיים לפני הבחירות או 3 שבועות אחרי הבחירות.

נורית ישראלי: הוועדה הנכבדה החליטה שבגלל שהיו תקלות וכדי לא להחמיר ולא להקשות יאריכו ויאפשרו עוד.

נורית ישראלי: אני חושבת שיש אינטרס לשים לזה סוף.

נורית ישראלי: סך הכל מדובר בנבחרים שבין התפקידים שלהם זה להיות מופקדים על כספי ציבור ולהתנהל במינהל תקין.

נורית ישראלי: איזה רושם זה עושה אם סיעה שרצה לבחירות לא מסוגלת לארגן את עצמה חודשיים קודם ו-3 שבועות אחר כך?

דוד אזולאי: שכנעת אותנו.

דוד אזולאי: אני מקבל את מה שאמרת.

דוד אזולאי: אנחנו נשאיר את החוק כפי שהוא מבלי להרחיב אותו.

דוד רותם: אני מבקש רוויזיה.

דוד אזולאי: מי בעד הרוויזיה?

דוד אזולאי: ה צ ב ע ה בעד – 4 נגד – 0 אושר

דוד רותם: אני חושב שיש נוסח כבד מידי בסעיף 1(ז).

גלעד קרן: זה נוסח שחוזר על עצמו.

נורית ישראלי: הכוונה היא שיעמוד בתוקפו החוק הקיים בשינויים שהכנסנו פה.

דוד אזולאי: אני מבקש להעמיד להצבעה את הצעת חוק הרשויות המקומיות (מימון בחירות) (הוראת שעה), התשס"ט-2009 לקריאה שנייה ושלישית ללא שינוי מהנוסח המקורי.

דוד אזולאי: מי בעד?

דוד אזולאי: ה צ ב ע ה בעד – פה אחד אושר החוק עובר לקריאה שנייה ושלישית במליאה.